Komisijos reglamentas (EB) Nr. 315/2003
2003 m. vasario 19 d.
iš dalies keičiantis Reglamentą (EB) Nr. 1227/2000, nustatantį išsamias Tarybos reglamento (EB) Nr. 1493/1999 dėl bendro vyno rinkos organizavimo taikymo taisykles, taikomas gamybos potencialui
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. gegužės 17 d. Tarybos reglamentą (EB) Nr. 1493/1999 dėl bendro vyno rinkos organizavimo [1] su paskutiniais pakeitimais, padarytais Reglamentu (EB) Nr. 2585/2001 [2], ypač į jo 10 ir 15 straipsnius,
kadangi:
(1) Siekiant valstybėms narėms suteikti galimybę ir toliau iki finansinių metų galo teikti pagalbą, reikia iš dalies pakeisti nuo liepos 1 d. iki spalio 15 d. taikomas išlaidų taisykles, kurios yra nustatytos Komisijos reglamente (EB) Nr. 1227/2000 [3] su paskutiniais pakeitimais, padarytais Reglamentu (EB) Nr. 2191/2002 [4].
(2) Visų pirma reikėtų atsižvelgti į išlaidų pagrindimo sąvoką, apibrėžtą 2002 m. birželio 25 d. Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento [5] 79 straipsnyje.
(3) Dėl to turėtų būti koreguojamos finansinių asignavimų paskirstymo finansiniais metais mechanizmo įgyvendinimo nuostatos.
(4) Nustatyta duomenų ir informacijos, kuriuos valstybės narės turi siųsti Komisijai, forma taip pat turėtų būti koreguojama.
(5) Taip pat reikėtų atsižvelgti į ypatingus suvaržymus, susijusius su perplanavimo ir konversijos planų įgyvendinimo tempu, ir atitinkamai turėtų būti koreguojamas plotą reglamentuojančių taisyklių taikymas.
(6) Reikėtų atitinkamai iš dalies pakeisti Reglamentą (EB) Nr. 1227/2000.
(7) Šiame reglamente numatytos priemonės atitinka Vyno vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 1227/2000 iš dalies keičiamas taip:
1. 15 straipsnio 2 dalies pirmoji pastraipa pakeičiama taip:
"2. Darydamos išimtį 1 daliai, valstybės narės gali numatyti paramą augintojams išmokėti avansu prieš konkrečios priemonės įgyvendinimą tuo atveju, kai priemonė pradėta įgyvendinti ir augintojas pateikė 120 % paramos dydžio garantiją. Reglamente (EEB) Nr. 2220/85 numatytas įsipareigojimas yra įsipareigojimas įgyvendinti atitinkamą priemonę iki antrų vyno metų pabaigos nuo avanso išmokėjimo.";
2. 15a straipsnio 2 dalies pirma pastraipa pakeičiama taip:
"2. Darydamos išimtį 1 daliai, valstybės narės gali numatyti paramą augintojams išmokėti avansu prieš visų paramos paraiškoje nurodytų priemonių įgyvendinimą tuo atveju, kai priemonės pradėtos įgyvendinti ir augintojas pateikė 120 % paramos dydžio garantiją. Reglamente (EEB) Nr. 2220/85 numatytas įsipareigojimas yra įsipareigojimas įgyvendinti visas priemones iki antrų vyno metų pabaigos nuo avanso išmokėjimo.";
3. 16 straipsnio 1 dalis pakeičiama taip:
"1. Valstybės narės dėl perplanavimo ir konversijos sistemos ne vėliau kaip kiekvienų metų birželio 30 d. išsiunčia Komisijai:
a) ataskaitą apie einamaisiais finansiniais metais faktiškai panaudotas lėšas, taip pat apie bendrą susijusį plotą;
b) ataskaitą apie einamaisiais finansiniais metais pagrįstas lėšas, taip pat apie bendrą susijusį plotą;
c) visas paraiškas dėl tolesnio einamųjų finansinių metų išlaidų finansavimo, papildančio pagal Reglamento (EB) Nr. 1493/1999 14 straipsnio 1 dalies nuostatas paskirtus asignavimus, ir nurodo bendrą su kiekvienu atveju susijusį plotą;
d) patikslintas išlaidų prognozes ir bendrą atitinkamų plotų sumą ateinančiais finansiniais metais iki laikotarpio, numatyto perplanavimo ir konversijos planams įgyvendinti, pabaigos, atsižvelgiant į kiekvienai valstybei narei paskirtus asignavimus.";
4. 17 straipsnis pakeičiamas taip:
"17 straipsnis
1. Kiekvienos valstybės narės faktiškai panaudotos ir bet kuriems finansiniams metams deklaruotos lėšos finansuojamos neviršijant dydžių, apie kuriuos pagal Reglamento (EB) Nr. 1493/1999 16 straipsnio 1 dalies nuostatas pranešta Komisijai, jei šių dydžių suma nėra didesnė už valstybei narei pagal Reglamento (EB) Nr. 1493/1999 14 straipsnio 1 dalies nuostatas skirtus asignavimus.
2. Valstybės narės pateikia 16 straipsnio 1 dalies b punkte nurodytą ataskaitą tik tuo atveju, jei suma, kurią jos deklaravo pagal 16 straipsnio 1 dalies a punktą, sudaro bent jau 75 % pagal Reglamento (EB) Nr. 1493/1999 14 straipsnio 1 dalį paskirtos sumos.
3. Pagal 16 straipsnio 1 dalies c punktą pateiktos valstybių narių paraiškos patenkinamos visoms valstybėms narėms proporcingai paskirstant sumą, gautą iš bendros sumos, skirtos valstybėms narėms pagal Reglamento (EB) Nr. 1493/1999 14 straipsnį, atėmus visas sumas, apie kurias pranešė visos valstybės narės laikydamosi 16 straipsnio 1 dalies b punkto, ir pagal 16 straipsnio 1 dalies b punktą deklaruotas sumas. Komisija kuo greičiau po birželio 30 d. praneša valstybėms narėms apie tai, kokiu mastu paraiškos gali būti patenkintos.
4. Nepaisant 1 ir 2 dalies nuostatų, tuo atveju, kai pagal 16 straipsnio 1 dalies 1 punkto nuostatas nurodytas bendras plotas yra mažesnis už hektarų skaičių, nurodytą pagal Reglamento (EB) Nr. 1493/1999 14 straipsnio 1 dalies nuostatas finansiniais metais valstybei narei skirtuose asignavimuose, atitinkamais finansiniais metais deklaruojamos išlaidos finansuojamos neviršijant dalies, kuri yra apskaičiuojama bendrą plotą, apie kurį buvo pranešta, padauginus iš vidutinės už hektarą mokamos sumos; šis dydis apskaičiuojamas kaip sumos, kuri valstybei narei paskiriama pagal Reglamento (EB) Nr. 1493/1999 14 straipsnio 1 dalį, ir laukiamo hektarų skaičiaus santykis.
Ši suma jokiu būdu negali būti didesnė už išlaidas, deklaruotas pagal 16 straipsnio 1 dalies a punktą.
Įgyvendinant šią straipsnio dalį bendram plotui, apie kurį buvo pranešta, taikoma 5 % paklaida, palyginti su finansinių metų asignavime esančiu plotu.
5. Kai kuriais nors finansiniais metais valstybė narė faktiškai panaudojo mažiau negu 75 % 1 dalyje nurodytos sumos, ateinantiems finansiniams metams numatytinas asignavimas ir jį atitinkantis plotas sumažinami trečdaliu skirtumo, susidarančio tarp tos ribos ir atitinkamais finansiniais metais faktiškai panaudotų lėšų sumos.
6. Į šį sumažinimą neatsižvelgiama, kai yra numatomas lėšų panaudojimas finansiniais metais, ateinančiais po tų metų, kuriems buvo sumažinti asignavimai.
7. Finansuojamos išlaidos yra sumažinamos suma, kurią pagal 15 arba 15a straipsnių nuostatas grąžina augintojai.
8. Nuorodos į atitinkamus finansinius metus nurodo mokėjimus, kuriuos valstybės narės faktiškai atliko tarp spalio 16 d. ir kitų metų spalio 15 dienos."
2 straipsnis
Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2003 m. vasario 19 d.